
****

ประกาศองค์การบริหารส่วนตำบลสี่ขีด

เรื่อง นโยบายและมาตรการลด ละ เลิก การใช้ภาชนะโฟมบรรจุอาหาร

ในพื้นที่องค์การบริหารส่วนตำบลสี่ขีด

..................................

ด้วย กระทรวงมหาดไทย โดยกรมส่งเสริมการปกครองท้องถิ่น ได้จัดทำแผนปฏิบัติการจัดการขยะมูลฝอยชุมชน “จังหวัดสะอาด” ประจำปี 2562 โดยมีกรอบการดำเนินงานภายใต้แผนปฏิบัติการ จำนวน 3 ระยะ ได้แก่ ต้นทาง คือ การลดปริมาณขยะและการส่งเสริมการคัดแยกขยะที่ต้นทาง กลางทางคือ การจัดทำระบบเก็บขนอย่างมีประสิทธิภาพ และปลายทาง คือ ขยะมูลฝอยได้รับการกำจัดอย่างถูกต้องตามหลักวิชาการ โดยใช้หลักการ 3 ช: ใช้น้อย ใช้ซ้ำ นำกลับมาใช้ใหม่ หรือ 3Rs: Reduce Reuse Recycle และมีนโยบายให้ทุกภาคส่วนจัดการขยะโดยคัดแยกขยะ และดำเนินการจัดทำถังขยะอินทรีย์หรือขยะเปียกครัวเรือน ปฏิเสธภาชนะโฟมบรรจุอาหาร ลดใช้ถุงพลาสติก

องค์การบริหารส่วนตำบลสี่ขีด จึงประกาศนโยบายและมาตรการลด ละ เลิก การใช้ภาชนะโฟมบรรจุอาหารในพื้นที่องค์การบริหารส่วนตำบลสี่ขีด ดังนี้

1.องค์การบริหารส่วนตำบลสี่ขีด จัดให้เป็นเขตปลอดโฟมบรรจุอาหาร 100% โดยห้ามข้าราชการ พนักงาน ผู้ประกอบการ ร้านค้า ร้านอาหาร และบุคคใด นำภาชนะโฟมบรรจุอาหารเข้ามาใช้ในเขตพื้นที่หน่วยงานโดยเด็ดขาด

2.องค์การบริหารส่วนตำบลสี่ขีด ห้ามใช้โฟมบรรจุอาหารในการจัดกิจกรรมทั้งภายในและภายนอกหน่วยงาน เช่น การประชุม อบรม สัมมนา การแข่งขันกีฬา และอื่น ๆ โดยให้ใช้จาน ชาม บรรจุอาหาร หรือเลือกใช้วัสดุธรรมชาติหรือวัสดุทดแทนที่ทำจากธรรมชาติ เช่น ใบตอง ใบบัว ชานอ้อย มันสำปะหลัง กล่องกระดาษ พลาสติกชีวภาพ หรือทดแทนด้วยบรรจุภัณฑ์ที่ได้มาตรฐาน มอก.เป็นต้น

3.ข้าราชการและพนักงานในสังกัดองค์การบริหารส่วนตำบลสี่ขีดทุกคน ลด ละเลิกการใช้ภาชนะ

โฟมบรรจุอาหาร ปฏิเสธและหลีกเลี่ยงการใช้โฟมด้วยวิธีต่าง ๆ ไม่ซื้ออาหารประเภทที่ใช้ภาชนะโฟมบรรจุอาหาร (Say No To Foam)

4.หน่วยงานภายนอกที่เข้ามาจัดกิจกรรมในบริเวณองค์การบริหารส่วนตำบลสี่ขีด ห้ามใช้ภาชนะ

โฟมบรรจุอาหาร

ในการนี้ ขอให้ข้าราชการและพนักงานในสังกัดองค์การบริหารส่วนตำบลสี่ขีด ยึดถือเป็นแนวทางปฏิบัติร่วมกัน และประชาสัมพันธ์ในพื้นที่ปฏิบัติโดยทั่วกัน

จึงประกาศให้ทราบโดยทั่วกัน

ประกาศ ณ วันที่ 19 เดือน มกราคม พ.ศ.2565

สำคัญ ศรีสุข

(นายสำคัญ ศรีสุข)

นายกองค์การบริหารส่วนตำบลสี่ขีด